**Referat fra bestyrelsesmøde d. 18. marts 2021 kl. 19.00 – 21.30 på TEAMS**

1. **Velkommen, valg af referent og tilføjelser til dagsordens punkt ”Eventuelt”**Joan bød velkommen og Birgitte Kammer meldte sig som referent. Intet til eventuelt.
2. **Nyt fra formanden:   
   Ansættelse af ny dagtilbudsleder –** Birgitte ønsker at gå på efterløn omkring d. 15. september 2021**.** Bestyrelsen er øverste myndighed i proces og beslutningen omkring ansættelse af ny dagtilbudsleder. Der nedsættes et ansættelsesudvalg bestående af: Joan formand for bestyrelsen, Lena næstformand i bestyrelsen, Mie medlem af bestyrelsen, Anja pædagogisk leder i vuggestuen, Karen pædagogisk leder i børnehaven, Maria TR for pædagogerne og ansat i vuggestuen, Sophia personalerepræsentant i bestyrelsen og AMR suppleant samt Maiken Grønvall som repræsentant for netværket KNUD.   
   Tidsplanen for ansættelse ser foreløbig således ud: Bestyrelsen, de 2 personalegrupper i vuggestue og børnehave, de pædagogiske ledere og lederne i netværket KNUD udarbejder hver især ønsker til jobprofil. Anja modtager alle input senest tirsdag morgen d. 6/4. Hvorefter ledelsen sammenskriver et udkast til jobprofil og stillingsopslag. Når dette er godkendt af alle parter, opslås stillingen i uge 15 med 2 ugers ansøgningsfrist. Samtalerne forventes afholdt fysisk i aftentimerne. Første samtalerunde i uge 19 og anden samtalerunde i uge 20.

Debat om ramme for udvælgelse af ansøgere til samtaler og endelig beslutningsproces, roller i ansættelsessamtalerne, anvendelse af cases og anvendelse af test af ansøgere til 2. samtale. Alt dette beslutter ansættelsesudvalget efter jobopslag.

Bestyrelsen vil bede Maiken om at undersøge hos Aarhus Kommune, hvilke tests man anvender ved besættelses af dagtilbudslederstillinger og bestyrelsen vil gerne at Maiken er den, som indhenter referencer på kandidater.

**Nyt om parkering udenfor Børnegården –** Bestyrelsen har rettet henvendelse til Aarhus Kommune om mulighed for korttidsparkering udenfor bygningen. Det trækker ud med svaret og Joan har rykket 2 gange. Senest er der kommet svar fra en medarbejder i kommunen. Svaret indeholder antydninger af, at man måske må parkere gratis mens man afleverer og henter barn. Hvis det er korrekt, vil vi naturligvis gerne dele denne gode nyhed med hele forældregruppen. Joan spørger lige damen, som har give svaret, om det må deles med hele forældregruppen.

**Ny bestyrelsessammensætning – forslag til ildsjæl i bestyrelsen -**Tove Rasmussen, som pt. er leder i Skovbørnehaven Skovtrolden og medlem af KNUD, vil gerne sidde i vores bestyrelse som ildsjæl, når hun går på efterløn. Bestyrelsen vil glæde sig til at byde Tove velkommen i efteråret 2021. På første møde hvor Tove deltager, skal funktion, rolle og ramme debatteres. Birgitte undersøger ved FOBU´s jurister, om det vil kræve vedtægtsændring til have ildsjæle i bestyrelsen.

**G-mail til bestyrelsen –** Hjemmesiden har nu fået en G-mail direkte til bestyrelsesformanden.

1. **Nyt fra lederen, herunder:**

**Coronanyt –** På trods af de mange udfordringer og begrænsninger som coronarestriktionerne giver, er der rigtig god energi og stor opfindsomhed blandt personalet i det pædagogiske arbejde med børnene og børnene trives og udvikler sig. Selvom kontakten mellem forældre og personale til tider er besværliggjort af restriktionerne oplever personalet, at langt de fleste forældre giver udtryk for, at de er trygge ved at aflevere deres børn. Men alle ser frem til, at der snart kommer ”normale” tider igen.

**Pædagogansættelse vuggestuen 01.06.2021 –** den planlagte ansættelse udsættes til foreløbig efter sommer.

**Personalenyt –** Camilla kommer tilbage fra barselsorlov d. 1/6. Hun skal være på grøn stue. Henrik varetager en opgave med et barn på stuen, som har særlige udfordringer og som har bevilliget støttetimer. Denne opgave vil Henrik varetage frem til han trækker sig tilbage fra arbejdsmarkedet sidst på året. 1/6 stopper de nuværende lønnede studerende og der kommer nye.

**Resultat af trivselsundersøgelse –** den årlige trivselsundersøgelse blandt personalet udarbejdet af Rambøl (en ”skal” opgave), viste trods corona-udfordringer meget fine resultater, som ikke gav anledning til at iværksætte nye trivsel-tiltag lige nu.

**Ny Dagtilbudsaftale – bestyrelsen skal tage stilling til om man vil tiltræde aftalen –** selvom fristen for at tiltræde aftalen er 1. april er der stadig en del usikkerhedsområder som de selvejende dagtilbud sammen forsøger at afklare. Der er planlagt flere møder frem til påske, som forhåbentlig giver svar. Birgitte redegjorde for de forskellige problematikker og bestyrelsen besluttede at give Birgitte kompetence til at træffe beslutning om vi skal være med eller ej. FOBU deltager i møderne og rådgiver sine medlemsinstitutioner.

1. **Line – Referat fra møde med Thomas Medum om bæredygtighed –** Mødet med rådmanden omhandlede bæredygtighed og grøn omstilling. Aarhus Kommune har udarbejdet forskellige idekataloger og inspirationsbøger til, hvordan man kan arbejde med bæredygtighed og grøn omstilling. Der er både helt små projekter som kompost-orm og regnvandstønder og store projekter som gennemgribende bygningsrenoveringer. Til dette er oprettet en fond, hvorfra det er muligt at søge midler. Børnehaven har allerede gang i flere projekter og vi overvejer, om vi måske kan lave projekter og søge midler. Gode ideer modtages gerne.
2. **Nyt fra afdelingerne v. Sophia og Birgitte – Vuggestuen:** Personalet har efterhånden fundet et ståsted i.f.t. corona. Der sværeste er, at man ikke kan hjælpe hinanden på tværs med praktiske opgaver i hverdagen. Man er godt i gang med Stærkere Lærings Fællesskaber. Stuerne har forskelligt fokus, f.eks. på sprog og madro. Fælles pædagogiske indsatser for hele vuggestuen er Science og Legens betydning. Man er i gang med at dykke ned i emnerne og søge forskningsbaseret viden.

**Børnehaven:** Også i børnehaven har man fundet et ståsted i coronaen, så man kan være i det. Det er godt at der er lidt ”ro” på restriktionerne, så de ikke ændres konstant. Det er også positivt at vejret bliver lysere og lunere. Børnehaven har haft et Træprojekt med en trækunstner fra Børnekulturhuset. Efter en spændende proces med børneboremaskiner og andet værktøj, er projektet mundet ud i nye kroner til det fældede træ. Ladcyklerne anvendes meget og giver gode muligheder for at komme til nye udflugtsmål og børnene elsker det. Fødselsdagspolitikken er færdigrevideret og fremlægges for bestyrelsen på næste bestyrelsesmøde.   
I SLF er der i alle tre grupper focus på Storbørnsgruppen. Et projekt hvor emnet var de store børn som rollemodeller i garderoben er netop afsluttet og har givet megen brugbar data. Der er stadig fokus på storbørnsgruppen pt. i.f.t. de store børns rolle ved samlinger. Børnehaven er i gang med at udarbejde et fotokatalog til børnene, så de nemmere kan overskue legemulighederne på legepladsen.  
Joan bemærkede, at et emne til næste eller senere bestyrelsesmøde kan være ”Af-coronaficering”. Vi skal også huske at give plads til at tænke hvad godt der kom ud af corona.

1. **Mie - Hvordan bliver kommunikationen mellem forældre og personale mest effektiv – hvad skal personalet gøre mere af og hvad skal de gøre i mindre grad? Hvordan klædes forældrene bedst muligt på til at bakke op om pædagogiske projekter.**

Mie savner viden om, hvad der er fokus på i det pædagogiske arbejde og spurgte de øvrige bestyrelsesmedlemmer, om de har samme opfattelse. Det var der lidt delte meninger om.   
Efter samme korte debat på sidste bestyrelsesmøde har personale og ledelse forsøgt at imødekomme ønske om mere tydelig kommunikation om pædagogiske indsatser og mål med disse, ved at skrive mere på tavlerne og vise endnu flere foto på stuernes skærme (børnehaven). Dette gav flere bestyrelsesmedlemmer udtryk for, at de havde bemærket og at det fungerede godt.

Nyhedsbreve tager tid at skrive og i coronatiden har personalets tid været brugt på at skabe gode rammer for børnene. Når vi er ovre coronaen vil nyhedsbrevene ændre karakter og komme til at omhandle mere pædagogik og meget mindre om restriktioner mv.

Bestyrelsen har tidligere besluttet, at Børnegården Sct. Anna ikke, i første omgang, skal deltage i AULA. Vi debatterede emnet igen og besluttede at tage det op senere, når systemet er udrullet i de kommunale dagtilbud. Det er planlagt til at ske sidst i maj 2021.

1. **Eventuelt – intet**

**Næste møde mandag d. 31. maj 2021 kl. 19.00 til 21.30**